মার্কিন শুল্কের পরেও চাঙ্গা হয়ে উঠল শেয়ার বাজার!

ওয়েব ডেস্ক : মার্কিন শুল্কের (Tariff) কারণে অগাস্টের শেষে রক্তাক্ত হয়েছিল ভারতের শেয়ার বাজার (Share Market)। তবে সেই ক্ষত সারিয়ে সোমবার, ১ সেপ্টেম্বর ফের চাঙ্গা হয়ে উঠল বাজার। আজ দালাল স্ট্রিট খুলতেই লাফিয়ে লাফিয়ে বাড়ল সেনসেক্স (Sensex) ও নিফটি (Nifty)। এর কারণ হিসাবে ভারত-চীনের মধ্যে নতুন সমীকরণকেই দেখছেন বিশেষজ্ঞরা।

সোমবার শেয়ার বাজার খুলতেই ৯টা ৩৫ নাগাদ দেখা যায় বম্বে স্টক এক্সচেঞ্জ বা বিএসই (BSE) ৩৬৮.৪৮ পয়েন্ট বেড়ে পৌঁছয় ৮০,১৭৮.১৩-তে। নিফটিও ১১২.৬৫ বেড়ে ২৪,৫৩৯.৫০ পয়েন্টে পৌঁছয়। শেয়ার বাজারের এই উত্থানের ফলে বিএসই-র মিডক্যাপ ইনডেক্স এবং স্মল ক্যাপ ইনডেক্সও অনেকটা বেড়ে যায়। পাশাপাশি ইনফোসিস, বাজাজ, ফাইন্য়ান্স, আদানি পোর্টসের মতো শেয়ারগুলিতেও উত্থান দেখা যায়।

আরও খবর : পাহাড় থেকে পড়ল পাথর, উত্তরাখণ্ডের রুদ্রপ্রয়াগে মৃত্যু ২ তীর্থযাত্রীর

তবে মার্কিন শুল্কের মাঝে বাজারের এমন উত্থানের কারণ কী? বিশেষজ্ঞরা দাবি করেছেন, ভারত-চীন এবং রাশিয়ার মধ্যে নতুন সমীকরণ বাজারে প্রভাব ফেলতে শুরু করেছে। যার ফলে সেপ্টেম্বরের প্রথম দিন থেকেই ফের চাঙ্গা হয়ে উঠেছে শেয়ার বাজার। অন্যদিকে, ট্রাম্পের এমন শুল্ককে অবৈধ বলে রায় দিয়েছে মার্কিন আদালত।

ভারত-চীন এবং রাশিয়ার মধ্যে নতুন সমীকরণের পাশাপাশি ভারতের মধ্যে জিডিপির উত্থান শেয়ার বাজার চাঙ্গা হওয়ার অন্যতম কারণ। প্রথম ত্রৈমাসিকে ভারতে জিডিপি বেড়েছে ৭.৮ শতাংশ। অন্যদিকে স্বাধীনতা দিবসের দিন কর কাঠামোয় পরিবর্তন আনার কথা বলেছিলেন প্রধানমন্ত্রী নরেন্দ্র মোদি। সেই অনুযায়ী রিপোর্ট বলছে, ১২ শতাংশ ও ২৮ শতাংশের কর স্ল্যাব বাতিল করা হবে। এর জায়গায় ৫ শতাংশ ও ১৮ শতাংশ কর চালু হতে পারে। পাশপাশি বিলাসবহুল পণ্যগুলির ক্ষেত্রে ৪০ শতাংশ কর বসানো হতে পারে। এই কারণেও শেয়ার বাজার সুফল পাচ্ছে বলে মনে করা হচ্ছে।